b'\n_START_ARTICLE_\nSevastopol (1895)\n_START_SECTION_\nPalvelus\n_START_PARAGRAPH_\nSevastopol m\xc3\xa4\xc3\xa4r\xc3\xa4ttiin sisaraluksineen Port Arthuriin sijoitettuun Ven\xc3\xa4j\xc3\xa4n Tyynenmeren laivaston 1. laivueeseen. Alukselle asennettiin syyskuussa 1900 Popov-radio, jolloin siit\xc3\xa4 tuli sisaraluksensa Poltavan kanssa ensimm\xc3\xa4iset radioilla varustetut taistelulaivat Ven\xc3\xa4j\xc3\xa4n laivastossa. Alus l\xc3\xa4hti Port Arthutiin, jonne se saapui 13. huhtikuuta 1901. Alueen rauhantilan vuoksi alus makasi p\xc3\xa4\xc3\xa4osan ajasta satamassa._NEWLINE_Helmikuun alussa 1904 keisarillisen Japanin laivasto teki yll\xc3\xa4tyshy\xc3\xb6kk\xc3\xa4ykseen Port Arthuriin, jolloin Sevastopoliin osui yksi joko kuuden tai kahdeksan tuuman kranaatti haavoittaen kahta miehist\xc3\xb6nj\xc3\xa4sent\xc3\xa4. Alus avasi tulen saamatta osumia hy\xc3\xb6kk\xc3\xa4\xc3\xa4jiin. Peresvet t\xc3\xb6rm\xc3\xa4si 26. maaliskuuta 1904 aluksen per\xc3\xa4\xc3\xa4n vaurioittaen potkureita. Laivaston yritt\xc3\xa4ess\xc3\xa4 23. kes\xc3\xa4kuuta ulosmurtautumista alus osui miinaan, jolloin yksitoista miehist\xc3\xb6nj\xc3\xa4sent\xc3\xa4 sai surmansa ja alus sai suuren vuodon. Se kykeni jatkamaan matkaansa satamaan. Aluksen korjaaminen kesti kuusi viikkoa, jonka aikana syttyi kahden miehist\xc3\xb6nj\xc3\xa4senen hengen ja 28 loukkaantuneen vaatinut tulipalo._NEWLINE_Japanin 3. armeijan hy\xc3\xb6k\xc3\xa4tty\xc3\xa4 9. elokuuta ulkovarustuksia vastaan. Laivasto pyrki murtmaan saartorenkaan, jonka seurauksena k\xc3\xa4ytiin Keltaisenmeren taistelu. Taistelussa Sevastopoliin osui useita kranaatteja. Taistelun j\xc3\xa4lkeen alus palasi laivaston mukana Port Arthuriin, jossa se osallistui tykist\xc3\xb6ll\xc3\xa4\xc3\xa4n Port Arthuria piiritt\xc3\xa4neiden japanilaisjoukkojen torjuntaan. _NEWLINE_Keisarillisen Japanin laivasto teki 18. joulukuuta torpedohy\xc3\xb6kk\xc3\xa4yksen satamaan, jolloin Sevastopoliin osui nelj\xc3\xa4 torpedoa. Kolme r\xc3\xa4j\xc3\xa4hti torpedoverkossa ja nelj\xc3\xa4s propelleissa. Vaurioituneenakin alus upotti kaksi hy\xc3\xb6kk\xc3\xa4\xc3\xa4jist\xc3\xa4 ja vaurioitti kuutta muuta. Alusta vastaan l\xc3\xa4hetetty japanilaisristeilij\xc3\xa4 tuhoutui osuttuaan miinaan sataman suulla._NEWLINE_Port Arthurin antautuessa alus upotettiin toisen puolen pohjaluukut avaamalla viidenkymmenenviiden metrin syvyyteen. Aluksenp\xc3\xa4\xc3\xa4llikk\xc3\xb6 von Essen palkittiin aluksen upottamisesta Pyh\xc3\xa4n Yrj\xc3\xb6n ristill\xc3\xa4. Sevastopol oli ainoa satamaan upotetuista taistelulaivoista, jota japanilaiset eiv\xc3\xa4t nostaneet ja liitt\xc3\xa4neet laivastoonsa.'